Α4-0001/95

Ψήφισμα σχετικά με τις ακολουθητέες διαδικασίες κατά τις διαβουλεύσεις του Ευρωπαϊκού Κοινοβουλίου για τον ορισμό των μελών του Ελεγκτικού Συνεδρίου

Το Ευρωπαϊκό Κοινοβούλιο,

- έχοντας υπόψη το άρθρο 148 του Κανονισμού του,

- έχοντας υπόψη το ψήφισμά του της 17ης Νοεμβρίου 1992 για τη διαδικασία διαβούλευσης του Ευρωπαϊκού Κοινοβουλίου για τον ορισμό των μελών του Ελεγκτικού Συνεδρίου ((ΕΕ C 337 της 21.12.1992, σελ. 51)),

- έχοντας υπόψη του έκθεση της Επιτροπής Ελέγχου του Προϋπολογισμού (έγγρ. Α4-0001/95),

Α. λαμβάνοντας υπόψη ότι η συνεργασία μεταξύ του Ελεγκτικού Συνεδρίου και του Κοινοβουλίου η οποία βρίσκεται στο επίκεντρο του συστήματος δημοσιονομικού ελέγχου της Ευρωπαϊκής Ένωσης θα διαταραχθεί εάν για ορισμένα μέλη του Ελεγκτικού Συνεδρίου εκδοθεί αρνητική γνωμοδότηση του Κοινοβουλίου,

Β. λαμβάνοντας υπόψη ότι εν αναμονή της τροποποίησης της Συνθήκης το 1996 με στόχο την καθιέρωση της διαδικασίας σύμφωνης γνώμης πρέπει να θεσπιστούν ορισμένοι κανόνες, προκειμένου να περιορισθεί ο κίνδυνος να είναι αντίθετη η γνωμοδότηση του Κοινοβουλίου προς την απόφαση του Συμβουλίου,

1. αναθέτει στην αρμόδια Επιτροπή Ελέγχου του Προϋπολογισμού να έλθει σε επαφή με τις αρμόδιες αρχές των κρατών μελών που πρόκειται να ορίσουν υποψήφιο για το Ελεγκτικό Συνέδριο, προκειμένου να τους αναλύσουν τα κριτήρια και τις διαδικασίες που έχουν καθορισθεί από το Κοινοβούλιο[semigr ]

2. καλεί το Συμβούλιο να δεσμευθεί ότι:

- θα τηρήσει, στις προτάσεις του, όλα τα κριτήρια που καθορίστηκαν από το Κοινοβούλιο με το ανωτέρω ψήφισμά του της 17ης Νοεμβρίου 1992, γνωρίζοντας ότι το Κοινοβούλιο από την πλευρά του θα επαγρυπνεί ώστε να μην υπάρξει παρέκκλιση από την αυστηρή εφαρμογή των εν λόγω κριτηρίων[semigr ]

- θα υποβάλει τα ονόματα των υποψηφίων τουλάχιστον δέκα εβδομάδες πριν από την προβλεπόμενη για τον ορισμό των μελών του Συνεδρίου ημερομηνία, γνωρίζοντας ότι κάθε καθυστέρηση του Συμβουλίου θα συνεπάγεται αντίστοιχη παράταση των προθεσμιών για την έκδοση της γνωμοδότησης του Κοινοβουλίου[semigr ] ((Εφόσον πρόκειται για υποψήφιους από τα νέα κράτη μέλη, υποψήφιους που δεν μπορούν να ορισθούν πριν από την 1η Ιανουαρίου 1995, το Κοινοβούλιο επιθυμεί να επιδείξει το Συμβούλιο μεγάλη επιμέλεια κατά τον ορισμό και δεσμεύεται, από την πλευρά του, να τηρήσει στο ανώτατο δυνατό όριο τις προθεσμίες που είναι αναγκαίες για την ενημέρωση και την έγκριση των γνωμοδοτήσεών του.))

- θα επισυνάψει στη γνωστοποίηση των υποψηφιοτήτων τις δέουσες επαγγελματικές πληροφορίες καθώς και όλα τα στοιχεία και τις γνωμοδοτήσεις, γνώμες, πληροφορίες που του έχουν διαβιβαστεί στο πλαίσιο της διαδικασίας λήψης αποφάσεων σε κάθε κράτος μέλος[semigr ]

- θα διαβιβάσει κάθε πληροφορία σχετικά με τις υποψηφιότητες που του έχουν απευθυνθεί από τα κράτη μέλη, γνωρίζοντας ότι η παρακράτηση πληροφοριών από το Συμβούλιο θα υποχρεώσει το Κοινοβούλιο να προχωρήσει σε άμεση διερεύνηση του θέματος, πράγμα που θα συνεπαγόταν, και στο σημείο αυτό ακόμα, παράταση της διαδικασίας[semigr ]

3. όσον αφορά τις διαδικασίες ενώπιον της Επιτροπής Ελέγχου του Προϋπολογισμού και στην Ολομέλεια συμπληρώνει ως εξής το ψήφισμα της 17ης Νοεμβρίου 1992:

α) κάθε γνωμοδότηση υποβάλλεται υπό μορφήν έκθεσης που πρέπει να εγκριθεί με απλή πλειοψηφία, έκθεση η οποία δεν περιλαμβάνει αιτιολογικές σκέψεις και περιορίζεται στην απλή διατύπωση γνώμης σχετικά με τον ορισμό των μελών[semigr ]

β) η σύντομη αιτιολόγηση των γνωμοδοτήσεων αυτών παρατίθεται σε αιτιολογική έκθεση που δεν υποβάλλεται σε ψηφοφορία[semigr ]

γ) η έκθεση περιλαμβάνει αιτιολογική έκθεση που δεν τίθεται σε ψηφοφορία, αιτιολογικές αναφορές που υπενθυμίζουν τους όρους υπό τους οποίους επελήφθη του θέματος το Κοινοβούλιο οι οποίες επίσης δεν τίθενται σε ψηφοφορία και διατακτικό που δεν μπορεί παρά να είναι:

- είτε γνωμοδότηση υπέρ[semigr ]

- είτε γνωμοδότηση κατά.

Η έκθεση δεν περιλαμβάνει αιτιολογικές σκέψεις που τίθενται σε ψηφοφορία.

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και, για ενημέρωση, στο Ελεγκτικό Συνέδριο και την Επιτροπή